কোভিডের পর এই প্রথম, ‘সুপার ফ্লু’র আতঙ্কে কাঁপছে গোটা দেশ!

ওয়েব ডেস্ক: বছরের শুরুতেই আমেরিকায় (USA) ভয়াবহ আকার ধারণ করেছে ইনফ্লুয়েঞ্জা (Influenza) বা সুপার ফ্লু (Super Flu) সংক্রমণ। কোভিড-১৯ (COVID 19) মহামারির পর এই প্রথমবার কোনও রোগের প্রকোপ সর্বোচ্চ স্তরে পৌঁছেছে বলে জানিয়েছে মার্কিন রোগ নিয়ন্ত্রণ ও প্রতিরোধ কেন্দ্র। গত কয়েকমাসে ইতিমধ্যেই অন্তত ১ কোটি ১০ লক্ষ মানুষ এই রোগে আক্রান্ত হয়েছেন বলে খবর। শুধবু তাই নয়, ফ্লুয়ের সংক্রমণে ইতিমধ্যে সে দেশে প্রাণ হারিয়েছেন প্রায় ৫ হাজার জন।

এই রোগের সবচেয়ে বেশি প্রভাব পড়েছে শিশু ও কিশোরদের উপর। সিডিসি জানাচ্ছে, বছরের শেষ সপ্তাহে মোট জরুরি বিভাগে আসা রোগীদের মধ্যে আট শতাংশের বেশি ফ্লু আক্রান্ত ছিলেন। ৫ থেকে ১৭ বছর বয়সিদের ক্ষেত্রে এই হার ২০ শতাংশ ছাড়িয়েছে, আর ৪ বছরের কম বয়সি শিশুদের মধ্যে এই রোগ সংক্রমণের হার প্রায় ১৮ শতাংশ। এই মরসুমে এখনও পর্যন্ত ফ্লুতে ৯ জন শিশুর মৃত্যু হয়েছে বলে খবর।

আরও পড়ুন: ফের হামলা? ভেনেজুয়েলার প্রেসিডেন্সিয়াল প্যালেসের কাছে গুলির লড়াই

বিশেষজ্ঞদের আশঙ্কা, আগামী দিনে পরিস্থিতি আরও খারাপ হতে পারে। কারণ ২০২৫ সালের শেষদিকেও প্রাপ্তবয়স্কদের মধ্যে ফ্লুয়ের টিকা নেওয়ার হার ৪৩ শতাংশেরও কম ছিল। তার উপর এই সংক্রমণের বৃদ্ধির নেপথ্যে H3N2 ইনফ্লুয়েঞ্জা স্ট্রেনের যে নতুন মিউটেশন দায়ি, তার সামনে বর্তমানে উপলব্ধ টিকা তুলনামূলক কম কার্যকর বলে জানা গিয়েছে। সেই কারণে অনেকেই এবারের এই ইনফ্লুয়েঞ্জাকে ‘সুপার ফ্লু’ বলে চিহ্নিত করছেন।